CELEX: 32008R1052
Language: hu
Date: 2008-10-22 00:00:00
Title: Az Európai Központi Bank 1052/2008/EK rendelete ( 2008. október 22. ) a kötelező tartalék képzéséről szóló 1745/2003/EK (EKB/2003/9) rendelet módosításáról (EKB/2008/10)

25.10.2008   
            
            
               HU
            
            
               Az Európai Unió Hivatalos Lapja
            
            
               L 282/14
            
         
      AZ EURÓPAI KÖZPONTI BANK 1052/2008/EK RENDELETE
   
   (2008. október 22.)
   a kötelező tartalék képzéséről szóló 1745/2003/EK (EKB/2003/9) rendelet módosításáról
   (EKB/2008/10)
   AZ EURÓPAI KÖZPONTI BANK KORMÁNYZÓTANÁCSA,
   tekintettel a Központi Bankok Európai Rendszere és az Európai Központi Bank Alapokmányára (a továbbiakban: a KBER Alapokmánya), és különösen annak 19.1. cikkére,
   tekintettel a kötelező tartalék Európai Központi Bank által történő alkalmazásáról szóló, 1998. november 23-i 2531/98/EK tanácsi rendeletre (1),
   tekintettel az Európai Központi Bank szankciók kirovására vonatkozó hatásköréről szóló, 1998. november 23-i 2532/98/EK tanácsi rendeletre (2),
   mivel:
   
               (1)
            
            
               A KBER Alapokmányának a 19.1. cikke előírja, hogy az Európai Központi Bank (EKB) Igazgatótanácsa rendeleteket hozhat a szükséges kötelező tartalék számítására és meghatározására vonatkozóan.
            
         
               (2)
            
            
               A 2531/98/EK rendelet 2. cikke előírja, hogy az EKB megkülönböztetéstől mentesen mentesíthet intézményeket a kötelező tartalékképzés követelménye alól az EKB által megállapított szempontok szerint.
            
         
               (3)
            
            
               Az EKB szükségesnek tartja a tartalékképzési követelmények alóli mentesítés megadása feltételeinek szigorítását, és emellett egy új feltétellel való kiegészítését az olyan intézmények mentesítése tekintetében, amelyekre a Közösség vagy valamely tagállam az eszközök befagyasztását eredményező intézkedéseket rótt ki, illetve amelyekre egyébként az EKB Kormányzótanácsának a nyíltpiaci műveletekhez vagy az eurorendszer rendelkezésre állásához való hozzáférésüket felfüggesztő vagy kizáró határozata vonatkozik.
            
         
               (4)
            
            
               A múltbeli tapasztalatokra figyelemmel szükséges az Európai Központi Bank 1745/2003/EK (EKB/2003/9) rendeletének (3) módosítása is, a tartalékalap azon összetevői meghatározásának finomítása céljából, amelyek tekintetében a kötelező tartalék kiszámítása történik, valamint a kötelező tartalékokat közvetítőn keresztül elhelyező intézmények külön adatszolgáltatási kötelezettsége alóli mentesítés megadására vonatkozó rendelkezések finomítására.
            
         
               (5)
            
            
               Az 1745/2003/EK (EKB/2003/9) rendeletnek elő kell írnia az azon intézmények átmeneti tartalékolási időszakaira vonatkozó általános kritériumokat, amelyek azért kerültek az EKB tartalékképzési követelményeinek hatálya alá, mert sor került az euro bevezetésére abban a tagállamban, amelyben találhatók,
            
         ELFOGADTA EZT A RENDELETET:
   1. cikk
   Az 1745/2003/EK (EKB/2003/9) rendelet a következőképpen módosul:
   
               1.
            
            
               A 2. cikk (2) és (3) bekezdésének helyébe a következő szöveg lép:
               „(2)   Kérelem benyújtásának kötelezettsége nélkül mentesül az intézmény a tartalékképzési kötelezettség alól azon tartalékolási időszak kezdetétől, amelyben engedélyét visszavonják vagy azt visszaadja, illetve amelyben a részt vevő tagállam igazságügyi hatósága vagy más hatáskörrel rendelkező hatósága az intézményt felszámolási eljárás alá vonó döntését meghozza.
               Az EKB megkülönböztetéstől mentesen felmentheti a tartalékképzési kötelezettség alól a következő intézményeket:
               
                           a)
                        
                        
                           reorganizáció alatt álló intézmények;
                        
                     
                           b)
                        
                        
                           a Közösség vagy valamely tagállam által a Szerződés 60. cikkének (2) bekezdése értelmében hozott, az eszközök befagyasztását és/vagy pénzeszközök igénybe vételét korlátozó más intézkedések vagy az EKB Kormányzótanácsának a nyíltpiaci műveletekhez vagy az eurorendszer rendelkezésre állásához való hozzáférésüket felfüggesztő vagy kizáró határozatának hatálya alatt álló intézmények;
                        
                     
                           c)
                        
                        
                           azok az intézmények, amelyek esetében a tartalékképzés kötelezővé tétele nem felelne meg az EKB kötelező tartalékképzési rendszere céljának. Az ilyen felmentésről szóló döntés meghozatalakor az EKB a következő feltételek közül legalább egyet figyelembe vesz:
                           
                                       i.
                                    
                                    
                                       az intézmény engedélye kizárólag különleges feladatok ellátására szól;
                                    
                                 
                                       ii.
                                    
                                    
                                       az intézmény számára tiltott aktív banki feladatok más hitelintézetekkel versenyezve történő ellátása;
                                    
                                 
                                       iii.
                                    
                                    
                                       az intézményre jogi kötelezettség vonatkozik abban a tekintetben, hogy összes betétje regionális és/vagy nemzetközi fejlesztési támogatásokra legyen elkülönítve.
                                    
                                 
                     (3)   Az EKB közzéteszi a tartalékképzésre kötelezett intézmények listáját. Az EKB közzéteszi azoknak az intézményeknek a listáját is, amelyek nem azért mentesültek a tartalékképzési követelmény alól, mert a következők hatálya alatt állnak:
               
                           a)
                        
                        
                           reorganizációs intézkedések;
                        
                     
                           b)
                        
                        
                           a Közösség vagy valamely tagállam által a Szerződés 60. cikkének (2) bekezdése értelmében hozott, az eszközök befagyasztását és/vagy az intézmény pénzeszközeinek igénybe vételét korlátozó más intézkedések vagy az EKB Kormányzótanácsának a nyíltpiaci műveletekhez vagy az eurorendszer rendelkezésre állásához való hozzáférésüket felfüggesztő vagy kizáró határozata.
                        
                     Az intézmények e listák alapján dönthetik el, hogy van-e kötelezettségük olyan intézménnyel szemben, amely maga is köteles tartalékot képezni. Ugyanakkor ezek a listák nem irányadóak annak eldöntésében, hogy valamely intézmény a 2. cikk alapján tartalékképzésre kötelezett-e.”
            
         
               2.
            
            
               A 3. cikk (2) bekezdése helyébe a következő szöveg lép:
               „(2)   Nem tartoznak a tartalékalapba a következő források:
               
                           a)
                        
                        
                           az EKB kötelező tartalékképzési rendszere alól a 2. cikk (3) bekezdésének értelmében felmentettek listáján nem szereplő bármely intézménnyel szembeni kötelezettségek;
                        
                     
                           b)
                        
                        
                           az EKB-val vagy a részt vevő NKB-kkal szembeni kötelezettségek.
                        
                     Ez a rendelkezés abban az esetben alkalmazható, ha az intézmény bizonyítékot tud szolgáltatni az illetékes részt vevő NKB-nak az EKB kötelező tartalékképzési rendszere alól felmentettek listáján nem szereplő bármely intézménnyel szemben fennálló kötelezettségei tényleges összegéről, továbbá az EKB-val vagy a részt vevő NKB-kkal szembeni kötelezettségeiről, azok tartalékalapból való kizárása érdekében. Ha a legfeljebb 2 évig terjedő eredeti futamidejű, hitelviszonyt megtestesítő kibocsátott értékpapírokról ilyen bizonyíték nem mutatható be, az intézmény a legfeljebb 2 évig terjedő eredeti futamidejű, hitelviszonyt megtestesítő kibocsátott értékpapírok kint lévő állományára alkalmazott egységes levonással csökkentheti a tartalékalapot. Az ilyen egységes levonások összegét az EKB ugyanolyan módon hozza nyilvánosságra, mint a 2. cikk (3) bekezdésében említett listát.”
            
         
               3.
            
            
               A 4. cikk (1) bekezdése helyébe a következő szöveg lép:
               „(1)   0 %-os tartalékrátát kell alkalmazni (a 2423/2001/EK (EKB/2001/13) rendeletben meghatározott EKB pénzügyi és banki statisztikai adatszolgáltatási keretrendszer alapján) a következő forráskategóriákra:
               
                           a)
                        
                        
                           2 évnél hosszabb, megállapodás szerinti futamidejű betétek;
                        
                     
                           b)
                        
                        
                           2 évnél hosszabb futamidejű, felmondással visszaváltható betétek;
                        
                     
                           c)
                        
                        
                           repók;
                        
                     
                           d)
                        
                        
                           2 évnél hosszabb eredeti futamidejű, hitelviszonyt megtestesítő kibocsátott értékpapírok.”
                        
                     
         
               4.
            
            
               A 11. cikk helyébe a következő szöveg lép:
               „11. cikk
               Konszolidált tartalékállomány
               Azok az intézmények, amelyek jogosultak konszolidált tartalékalapjukra vonatkozó statisztikai adataikat (a 2423/2001/EK (EKB/2001/13) rendeletben meghatározott EKB pénzügyi és banki statisztikai adatszolgáltatási keretrendszer alapján) csoportként közölni, kötelesek kötelező tartalékaikat a csoport egy olyan intézményénél elhelyezni, amely kizárólag ezen intézmények számára jár el közvetítőként, a 10. cikk rendelkezéseivel összhangban. Az Európai Központi Banktól a csoport intézményei tekintetében a konszolidált tartalékalap tekintetében statisztikai adatszolgáltatás végzésére kapott felhatalmazás alapján a csoport közvetítőjeként eljáró intézmény automatikusan mentesül a 10. cikk (6) bekezdésének rendelkezései alól és csak a csoport egésze lesz jogosult az 5. cikk (2) bekezdése szerinti engedmény igénybe vételére.”
            
         
               5.
            
            
               A szöveg a következő 13a. cikkel egészül ki:
               „13a. cikk
               Euro-övezet bővítése
               (1)   Az EKB Kormányzótanácsa arra az esetre, ha valamely tagállam a Szerződésnek megfelelően bevezeti az eurót, átruházza az EKB Igazgatóságára a döntési hatáskör – adott esetben a KBER Piaci Műveletek Bizottsága álláspontjának megfontolását követően – gyakorlását a következő kérdésekben:
               
                           a)
                        
                        
                           a tagállamban található intézményekre vonatkozó tartalékképzési követelmények alkalmazása tekintetében az átmeneti tartalékolási időszak dátumai, amelyek közül a kezdő időpont az euro tagállamban történő bevezetésének napja;
                        
                     
                           b)
                        
                        
                           az eurót bevezető tagállamban található intézmények által képzendő kötelező tartalék szintjének meghatározása céljaira a tartalékalapnak az átmeneti tartalékolási időszakban történő kiszámítási módja, figyelembe véve a 2423/2001/EK (EKB/2001/13) rendeletben megállapított EKB pénzügyi és banki statisztikai adatszolgáltatási követelményeket; és
                        
                     
                           c)
                        
                        
                           a határidő, amelyre az eurót bevezető tagállamban található intézményeknek és központi bankjuknak el kell végezniük az átmeneti tartalékolási időszak tekintetében a kötelező tartalék kiszámítását és ellenőrzését.
                        
                     Az Igazgatóság ezt követően határozatáról nyilatkozatot tesz közzé legalább két hónappal az euro adott tagállamban történő bevezetése előtt.
               (2)   Az EKB Kormányzótanácsa továbbá az EKB Igazgatóságára ruházza a döntési hatáskört a más tagállamokban található intézmények tekintetében annak engedélyezését, hogy az átmeneti tartalékolási időszakkal egybeeső és azt követő tartalékolási időszakokra tartalékalapjukból levonják az eurót bevezető tagállamban található intézmények felé fennálló kötelezettségeiket annak ellenére, hogy a kötelező tartalék kiszámításakor azok az intézmények nem szerepelnek a 2. cikk (3) bekezdésében említett, tartalékképzésre kötelezett intézmények listáján. Ebben az esetben az EKB Igazgatóságának e bekezdés szerinti határozata meghatározhatja az ilyen kötelezettségek levonása végrehajtásának módját is.
               (3)   Az Igazgatóság (1) és (2) bekezdés értelmében kiadott határozatáról haladéktalanul értesíteni kell az EKB Kormányzótanácsát, és az EKB Igazgatósága tartja magát az EKB Kormányzótanácsa által e kérdésben elfogadott minden határozathoz.”
            
         2. cikk
   Záró rendelkezés
   Ez a rendelet az Európai Unió Hivatalos Lapjában való kihirdetését követő napon lép hatályba.
   
      Kelt Frankfurt am Mainban, 2008. október 22-én.
      
         
            az EKB Kormányzótanácsa részéről
         
         
            az EKB elnöke
         
         Jean-Claude TRICHET
         
      
   
   
      (1)  HL L 318., 1998.11.27., 1. o.
   
      (2)  HL L 318., 1998.11.27., 4. o.
   
      (3)  HL L 250., 2003.10.2., 10. o.